text: Ø-brandværn slukkede brand i bryggers
  10 februar 2012 kl. 12.16
  Det lille brandværn på Årø havde slukket ilden i et bryggers på Årø 207 (øen har ingen gadenavne) ved middagstid, inden brandbil og politi kom frem fra fastlandet.
  - Stor ros til vore lokale brandfolk, siger en lokal beboer til TV SYD. De er meget effektive. 
  Beboerne sad i stuen, da de opdagede, at bryggers var fyldt med sort, kvælende røg. De slog alarm til brandvæsenet. 
  I løbet af få minutter var det lokale brandværn fremme - og en røgdykker blev sendt ind. Han fik slukket branden, der formentlig var opstået i en tørretumbler.
  Brandbilen fra fastlandet ankom, da det hele var overstået.
  